長歌行
作者：梅堯臣
朝代：宋

paragraphs: 世人何惡死，死必勝於生。
勞勞塵土中，役役歲月更。
大寒求以𣋉，大暑求以清。
維餒求以饁，維渴求以觥。
其少慾所惑，其老病所嬰。
富貴拘法律，貧賤畏笞榜。
生既若此苦，死當一切平。
釋子外形骸，道士完髓精。
二皆趨死途，足以見其情。
遺形得極樂，昇僊上玉京。
是乃等爲死，安有蛻骨輕。
日中不見影，陽魂與鬼并。
莊周謂之息，漏泄理甚明。
仲尼曰焉知，不使人道傾。
此論吾得之，曷要世間行。